VSA verkiesings van groot belang | Netwerk24
VSA verkiesings van groot belang
Deur Dawie Jacobs, Sterrewag 07 November 2018 00:01
Van tyd tot tyd beleef ons 'n geskiedkundige oomblik. Trump het weer so 'n oomblik geskep. Die tussenverkiesings in die VSA, wat normaalweg net van werklike binnelandse belang is, het globale betekenis gekry weens die gevaar en verdeeldheid wat hy skep, nie net in die VSA nie, maar wêreldwyd.
Deur die eeue het onbesonne leiers daarin geslaag om die massas deur retoriek, gefokus op vrees, haat en diepgewortelde vooroordeel op te sweep en te mislei.
'n Gemeenskaplike lyn by hierdie tipe demagoog is dat hulle nie 'n hoë premie op die waarheid plaas nie. Trouens, hulle is baie effektief met die herhaling van leuens totdat dit as die waarheid gesien word deur hulle teikengehoor.
Die rooi ligte gaan egter aan wanneer die leier van die sg. Vrye Wêreld die media as die vyand van die volk verklaar en konserwatiewe stasies begin funksioneer soos staatsbeheerde media in diktatorskappe en kommunistiese lande.
In die moderne era word die impak van hierdie boodskappe versterk deur die media, elektronies en geskrewe, en in die laaste jare vermenigvuldig deur die sosiale netwerke.
Meer nuus is ongelukkig nie beter nuus nie. Soos iemand gesê het: die goeie ding van sosiale netwerke is dat elkeen 'n platform het en die slegte ding van sosiale netwerke is dat elkeen 'n platform het.
Daar is nie slegs 'n ooraanbod van nuus nie, dikwels deur mense met geen opleiding of ervaring in die analise van tendense of gespesialiseerde temas, maar die blote volume maak dit 'n vrugbare teelaarde vir manupilasie en fopnuus.
Fassiste in die moderne era het veel meer platforms om vrees en haat te stook en verdeling te veroorsaak deur sosiale netwerke, selfs oor nasionale grense. Die blote volume maak oorsig en kontrole baie moeilik, indien nie onmoontlik nie.
Die media, spesifiek die geskrewe en elektroniese media, bly egter 'n deurslaggewende rol speel om ons ingelig te hou, om politici en die burgerlike gemeenskap eerlik te hou en om korrupsie en magsmisbruik te ontbloot. Dit geld veral vir oop gemeenskappe.
Teen hierdie agtergrond kry die tussenverkiesings besondere betekenis.
Kiesers in die VSA het 'n verantwoordelikheid, nie net teenoor hul eie land nie, maar ook teenoor die wêreld om 'n eerste stap te neem om hul land weg te stuur van die gevaarlike pad wat Trump ingeslaan het.